जनजाति को आरक्षण का हक दिलाने की मांग
मीन सेना जोधुपर संभाग के प्रतिनिधि ने राज्य की मुख्यमंत्री को ज्ञापन भेजा
भास्करन्यूज | शिवगंज
दक्षिण-पश्चिमराजस्थान में रहने वाले जनजाति मीणा, भील, गरासिया सहरिया जाति को वास्तविक आरक्षण का हक दिलाने एवं इसके लिए जनजाति आरक्षण की पुन:समीक्षा कराने की मांग को लेकर बुधवार को मीन सेना जोधुपर संभाग के प्रतिनिधि लक्ष्मण मीणा ने राज्य की मुख्यमंत्री वसुंधराराजे को ज्ञापन भेजा।
सेना के संभागीय प्रतिनिधि मीणा ने ज्ञापन में बताया कि राजस्थान में आदिवासी जनजाति मीणा, भील, गरासिया सहरिया को पिछले 50 वर्षों से आरक्षण का वास्तविक लाभ नहीं मिल रहा है। जनजातियों में से राज्य केंद्र की सीधी भर्ती उच्च पदों पर केवल एक क्षेत्र के विशेष लोगों की ही हो रही है, जबकि दक्षिण-पश्चिम क्षेत्र में रहने वाले मीणा, भील गरासिया को इसका कोई लाभ नहीं मिल रहा है। ऐसे में आज भी इस क्षेत्र के जनजाति के अधिकांश शिक्षित युवा बेरोजगार ही हैं। ज्ञापन में बताया कि वर्ष 2006 में मीणा समाज के आराध्य देव गौतम ऋषि महादेव के मेले में आगमन के दौरान इस क्षेत्र के मीणा आदिवासियों के हालात देखकर समाज के पंचों को आदिवासियों के विकास और युवाओं को रोजगार के लिए मुख्यधारा से जोड़ने का आश्वासन दिया था। राज्य में भाजपा के सत्ता में आने के बाद यह मामला ठंडे बस्ते में पड़ा हुआ है। जनजाति के आरक्षण की पुन: समीक्षा करवा कर इन जातियों को वास्तविक रूप से आरक्षण का हक दिलवाया जाए। अगर ऐसा नहीं किया गया, तो मजबूर होकर आंदोलन करना पड़ेगा।
hin_Deva hin_Deva bho_Deva hin_Deva hin_Deva